b'\n_START_ARTICLE_\nSalou\n_START_SECTION_\nIstorija\n_START_PARAGRAPH_\n\xc5\xa0ioje vietoje buvusiu uostu naudojosi jau senov\xc4\x97s graikai (kurie j\xc4\xaf vadino Salauris) ir rom\xc4\x97nai. V\xc4\x97liau Salou \xc4\xaf istorij\xc4\x85 pateko 1229 m., kai i\xc5\xa1 Salou uosto u\xc5\xbekariauti Balear\xc5\xb3 ir \xc4\xafkurti Maljorkos karalyst\xc4\x97s i\xc5\xa1plauk\xc4\x97 Aragono karaliaus Jok\xc5\xabbo I laivynas. 1286 m. Aragono karalius Alfonsas III i\xc5\xa1 Salou i\xc5\xa1plauk\xc4\x97 u\xc5\xbekariauti paskutin\xc4\x97s maur\xc5\xb3 teritorijos Balear\xc5\xb3 salose - Menorkos. V\xc4\x97liau Salou tapo pirat\xc5\xb3 prieb\xc4\x97ga. Po to \xc5\xa1i vieta buvo laikoma nesaugia, tod\xc4\x97l 1530 m. Taragonos arkivyskupas nusprend\xc4\x97 \xc4\x8dia pastatyti gynybin\xc4\xaf bok\xc5\xa1t\xc4\x85, dabar vadinam\xc4\x85 Torre Vella. Naujas raidos etapas prasid\xc4\x97jo 1865 m. Salou atidarius gele\xc5\xbeinkel\xc4\xaf, o po dar \xc5\xa1imto met\xc5\xb3 prasid\xc4\x97jo turizmo bumas, atne\xc5\xa1\xc4\x99s miestui klest\xc4\x97jim\xc4\x85. 1989 m. Ispanijos auk\xc5\xa1\xc4\x8diausiojo teismo sprendimu Salou buvo atskirta nuo Vila-sekos savivaldyb\xc4\x97s.\n_START_SECTION_\n\xc4\xae\xc5\xbeymyb\xc4\x97s\n_START_PARAGRAPH_\nSalou d\xc4\x97l i\xc5\xa1pl\xc4\x97toto turizmo yra Kosta Dorados centras bei populiari poilsio vieta. Mieste yra keli akvaparkai ir pramog\xc5\xb3 parkai, tarp j\xc5\xb3 PortAventura ir akvaparkas Costa Caribe. PortAventura yra augantis Kosta Dorados pramog\xc5\xb3 parkas su mil\xc5\xbeini\xc5\xa1kais amerikieti\xc5\xa1kais kalneliais Dragon Khan. Kas vakar\xc4\x85 ten i\xc5\xa1\xc5\xa1aunami fejerverkai. Naujausias parko papildymas -patys grei\xc4\x8diausi amerikieti\xc5\xa1ki kalneliai Europoje Furius Baco. 2012 m. gegu\xc5\xbe\xc4\x99 atidarytas atrakcionas "\xc5\xa0ambala" - auk\xc5\xa1\xc4\x8diausi Europos kalneliai, kuri\xc5\xb3 did\xc5\xbeiausias nusileidimas yra 78 m._NEWLINE_Mieste yra keturi dideli plia\xc5\xbeai. Ilgiausias j\xc5\xb3 yra 1,2 km ilgio Platja de Llevant ("rytinis plia\xc5\xbeas"). Taip pat yra daugyb\xc4\x97 nedideli\xc5\xb3 tarp uol\xc5\xb3 pasisl\xc4\x97pusi\xc5\xb3 plia\xc5\xbe\xc5\xb3.'